เซอร์ไพรส์
วันก่อน ไพบูลย์ กิตติศรีกังวาน รองผู้ว่าการด้านบริหาร แบงก์ชาติยิ้มแก้มตุ่ย เสียงใสกว่าปกติ แถมอารมณ์ดีเป็นพิเศษ จนหลายคนสงสัยว่าท่านรองต้องได้ของขวัญพิเศษอะไรมาแน่ๆ
31 ธ.ค. 2557

วันก่อน ไพบูลย์ กิตติศรีกังวาน รองผู้ว่าการด้านบริหาร แบงก์ชาติยิ้มแก้มตุ่ย เสียงใสกว่าปกติ แถมอารมณ์ดีเป็นพิเศษ จนหลายคนสงสัยว่าท่านรองต้องได้ของขวัญพิเศษอะไรมาแน่ๆ
งานนี้ท่านรองเฉลยว่า เป็นเพราะลูกสาวคนกลาง “น้องลิต้า” ลลิตา กิตติศรีกังวาน ที่เรียนอยู่เบิร์กลีย์ อเมริกา อยู่ดีๆ ก็โผล่มาเซอร์ไพรส์ที่บ้านในชุดซานตาคลอสเล่นเอาพ่อแม่พี่น้องช็อกด้วยความตกใจและดีใจ เพราะก่อนหน้านี้ น้องลิต้าบอกว่าปิดเทอมช่วงปีใหม่จะไม่กลับบ้าน จะขอไปเที่ยวกับเพื่อนๆ ตามประสาวัยรุ่น
เซอร์ไพรส์! แบบนี้เล่นเอาคุณพ่อแอบปลื้ม เพราะน้องลิต้านิสัยเหมือนตัวเอง ชอบทำเซอร์ไพรส์ให้ปลื้มอยู่เรื่อยๆ
“ลูกสาวผมร้ายกาจมากที่โกหกได้เนียน แต่ในใจก็แอบซึ้งสุดๆ เพราะน้องลิต้ากลับบ้านทำให้ครอบครัว พ่อ แม่ พี่สาว และน้องชาย รวม 5 คน ได้อยู่พร้อมหน้าอีกครั้งในวันสำคัญซะด้วย” รองไพบูลย์ แอบกระซิบ
เพราะในวันที่ 25 ธ.ค.ของทุกปี ถึงคนทั่วโลกจะฉลองเนื่องในวันคริสต์มาส แต่สำหรับครอบครัวนี้ที่ถึงแม้จะมีสมาชิกเป็นนักเรียนนอกเกินครึ่งของบ้าน แต่ทุกคนจะพร้อมหน้าพร้อมตาทำบุญเลี้ยงพระที่บ้านในวันนี้ทุกปี เนื่องจากเป็น “วันครบรอบแต่งงาน” ของเขากับภรรยาสุดที่รัก
แหมๆ ครอบครัวอบอุ่นเช่นนี้นี่เอง งานในแบงก์ชาติจะหนักจะเบา จะให้ทำหน้าที่ไหน ไพบูลย์ก็ไม่หวั่น เพราะมีกำลังใจดีๆ จากครอบครัวที่อยู่ข้างหลังนี่เอง